Diari Oficial de la Generalitat Valenciana


Sumari del DOGV 9769, del 18-01-2024 (2024/341)

RESOLUCIÓ de 13 de gener de 2024, del conseller de Sanitat, per la qual es crea i regula el grup de treball per a la implementació de biomarcadors del Sistema Nacional de Salut a la Comunitat Valenciana.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9769

Data del DOGV
:   18-01-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/341


Data del document
:   13-01-2024

Organisme emissor
:   Conselleria de Sanitat

Tipus de document
:   Resolució

RESOLUCIÓ de 13 de gener de 2024, del conseller de Sanitat, per la qual es crea i regula el grup de treball per a la implementació de biomarcadors del Sistema Nacional de Salut a la Comunitat Valenciana. [2024/341]  
Antecedents i fonaments de dret  
Les proves genètiques, moleculars i genòmiques són eines crucials per al diagnòstic i pronòstic de malalties d'alt impacte sanitari i gran impacte social com són les malalties complexes i rares, les oncològiques i les de sense diagnòstic. Així mateix, són clau per a la selecció i el seguiment de tractaments farmacològics òptims, la qual cosa redunda en una major seguretat i eficiència de les teràpies dirigides. Actualment, es produïx un continu i ràpid desenvolupament de noves proves genètiques, fonamentalment en tècniques de seqüenciació massiva o NGS. L'adquisició de tecnologia i equipament de seqüenciació d'alt rendiment permet realitzar determinacions genòmiques complexes i de biomarcadors diagnòstics, pronòstics o predictius de resposta al tractament en qualsevol malaltia de base genètica en un temps més curt.  
  
El Ministeri de Sanitat, en setembre de 2022, va anunciar la implementació del Pla 5P (medicina personalitzada, predictiva, preventiva, participativa i poblacional), que busca consolidar una medicina més innovadora, segura, eficient i de precisió. L'objectiu principal d'este pla és actualitzar i ampliar la infraestructura dels centres sanitaris en la consolidació de la medicina personalitzada de precisió, permetent així adaptar de manera individualitzada el diagnòstic genètic i les mesures preventives i/o terapèutiques en cada pacient.  
L'objectiu del programa és implementar la cartera comuna de servicis en l'àmbit de la genòmica i el corresponent catàleg a totes les comunitats autònomes (CCAA) de manera efectiva, homogènia, equitativa i d'acord amb criteris de qualitat, a fi de garantir l'accés i l'atenció a totes les persones que el necessiten, i consolidar, així, la medicina personalitzada de precisió en el sistema sanitari públic del nostre país.  
  
En este sentit, la Conselleria de Sanitat de la Comunitat Valenciana considera que l'Administració sanitària té el deure de planificar i organitzar els recursos sanitaris per a garantir a la ciutadania l'accés, la comprensió, la interpretació i la utilització d'informació fiable que done suport a l'aplicació dels avanços a l'assistència sanitària. A més, s'ha de facilitar la participació de les parts interessades en la incorporació intel·ligent de la medicina de precisió per a l'abordatge de les malalties de base genètica. L'Administració sanitària ha d'establir fórmules organitzatives que impulsen l'equitat en l'accés a les tecnologies complexes en les anàlisis genètiques, la qualitat dels procediments emprats, la capacitació dels professionals que les realitzen o interpreten i, en resum, la incorporació equitativa d'estes tecnologies a la pràctica clínica que n'optimitzen l'efectivitat, adequació, eficiència i qualitat.  
  
Amb este objecte d'implementar la medicina de precisió en l'àrea de les malalties de base genètica, es va publicar en el Diari Oficial de la Generalitat Valenciana, de 25 d'octubre de 2021, el Decret 170/2021, de 15 d'octubre, del Consell, de regulació i organització de la realització d'anàlisis genètiques i biomarcadors moleculars amb finalitats assistencials. Este té per objecte establir, en l'àmbit de la cartera de servicis del Sistema Valencià de Salut, el procés d'inclusió en el catàleg de prestacions de biomarcadors moleculars de proves diagnòstiques amb finalitats assistencials. En esta mateixa línia, el 23 de juny, el Consell Interterritorial (CISNS) va aprovar el catàleg de biomarcadors en la cartera de servicis del Sistema Nacional de Salut (SNS) per als set primers subgrups.  
Des de la Conselleria de Sanitat també s'aposta pel desenvolupament de la medicina de precisió amb la recent creació de l'Oficina Autonòmica de Medicina Predictiva, Personalitzada i Teràpies Avançades de la Comunitat Valenciana (OMPTA), per Resolució de 16 d'octubre de 2023, del conseller de Sanitat.  
Des de l'OMPTA i amb el propòsit d'afavorir l'accés equitatiu al millor diagnòstic de tots els potencials de la ciutadania, es vol crear un grup de treball que incloga persones expertes en biomarcadors genètics dels distints centres de la Comunitat Valenciana, per a la implementació de l'ampliació de la cartera comuna de servicis en l'àrea de genètica i el corresponent catàleg. Possibilitat que la resolució de creació de l'OMPTA preveu en assenyalar que podran establir-se tots els grups de treball i comissions que es consideren necessaris tant en l'àmbit de la mateixa Conselleria de Sanitat com amb la resta de departaments del Consell i institucions de la Generalitat, així com amb qualssevol administracions públiques amb ple respecte al seu àmbit competencial respectiu.  
  
En virtut d'això, i de conformitat amb el Decret 135/2023, de 10 d'agost, del Consell, pel qual s'aprova el Reglament orgànic i funcional de la Conselleria de Sanitat, i l'Orde 4/2023, de la Conselleria de Sanitat, per la qual es desplega el Decret 135/2023, de 10 d'agost, del Consell, d'aprovació del Reglament orgànic i funcional de la Conselleria de Sanitat, resolc:  
  
Primer. Objecte  
L'objecte d'esta resolució és:  
1. Crear el grup de treball per a la implementació de biomarcadors del Sistema Nacional de Salut a la Comunitat Valenciana.  
2. Regular la composició, funcionament i funcions del grup de treball.  
  
Segon. Composició i coordinació  
1. Els membres del grup de treball seran designats per la persona titular de la conselleria amb competències en matèria de sanitat, a proposta de la persona titular de la direcció general amb competències en matèria d'assistència sanitària hospitalària.  
2. Els membres dels grups de treball seran designats per un període de quatre anys, excepte els que ho siguen per raó de càrrec, que cessaran quan cessen en este.  
3. El grup de treball, que procurarà ajustar-se al principi de presència equilibrada de dones i homes respectant els principis de professionalitat i especialització dels seus membres, estarà integrat per:  
a) Dos persones facultatives, especialistes en Anàlisis Clíniques, expertes en Biologia Molecular, que formen part d'unitats diagnòstic molecular mitjançant NGS per al Programa de Consell Genètic en Càncer de la Comunitat Valenciana (PCGCCV).  
b) Dos persones facultatives, especialistes en Anatomia Patològica, que realitzen diagnòstic geneticomolecular i/o genòmic mitjançant seqüenciació massiva.  
c) Una persona facultativa, especialista en Hematologia, experta en Genètica que formen part d'unitats que realitzen diagnòstic geneticomolecular i/o genòmic mitjançant seqüenciació massiva.  
d) Tres persones facultatives, especialistes en Oncologia, amb àmplia experiència en Medicina de Precisió i la seua aplicació per a l'estudi de biomarcadors en l'àmbit de l'Oncologia.  
e) Dos persones facultatives, especialistes en Hematologia, amb àmplia experiència en Medicina de Precisió i la seua aplicació per a l'estudi de biomarcadors en l'àmbit de l'Hematologia.  
f) Un persona facultativa, especialista en Cardiologia, dels hospitals del sistema sanitari públic de la Comunitat Valenciana, experta en Malalties Rares i de Centres, Servicis i Unitats de Referència (CSUR) de l'SNS en Cardiopaties Congènites.  
g) Un persona facultativa, especialista en Medicina Interna, dels hospitals del sistema sanitari públic de la Comunitat Valenciana, experta en Malalties Rares.  
h) Un persona facultativa, especialista en Pediatria, dels hospitals del sistema sanitari públic de la Comunitat Valenciana, experta en Malalties Rares.  
i) Un persona facultativa, especialista en Farmàcia Hospitalària, dels hospitals del sistema sanitari públic de la Comunitat Valenciana, experta en l'àrea d'Oncohematologia.  
j) La persona titular de la direcció general amb competències en matèria de farmàcia, o persona en qui delegue.  
k) La persona titular de la direcció general amb competències en matèria d'atenció hospitalària, o persona en qui delegue.  
l) La persona titular de la direcció general amb competències en matèria d'investigació i innovació, o persona en qui delegue.  
ll) La persona titular de la subdirecció general amb competències en matèria de tecnologies de la informació i de la comunicació per a la salut de la secretària autonòmica amb competències en matèria de Transformació Digital, o persona en qui delegue.  
m) Dos persones tècniques de la direcció general amb competències en salut pública.  
n) Una persona tècnica de la direcció general amb competències en matèria d'informació sanitària, anàlisi i avaluació.  
ny) La persona responsable de l'OMPTA.  
o) La persona responsable de l'Estratègia del Càncer i de la Medicina de Precisió en Oncologia de la Comunitat Valenciana.  
4. La suplència de les persones vocals serà realitzada de la mateixa manera que la designació d'estes.  
5. A este grup de treball es podran convidar totes les persones expertes, professionals dependents de la Generalitat o no, que es consideren necessàries per a assessorar sobre aspectes concrets. Seran convidades a proposta de la persona titular de la direcció general amb competències en matèria de farmàcia o la responsable de l'OMPTA.  
6. L'acceptació i participació com a membre del grup de treball serà voluntària i no comportarà cap contraprestació, ni podran percebre cap retribució o indemnització per assistència tant les persones integrants del grup com les persones convidades, professionals dependents de la Generalitat o no.  
7. El grup de treball estarà coordinat per la persona responsable de l'OMPTA i pel responsable de l'Estratègia del Càncer i de la Medicina de Precisió en Oncologia de la Comunitat Valenciana.  
  
Tercer. Funcionament  
1. El grup de treball es reunirà, amb caràcter ordinari, dos vegades a l'any, i excepcionalment, sempre que es considere oportú per urgència o per la importància de l'assumpte a tractar a instància de la persona responsable de l'OMPTA.  
2. La convocatòria i l'orde del dia, juntament amb la documentació necessària, seran remesos als membres, per la persona que assumisca la coordinació, amb una antelació mínima de 48 hores, excepte en els casos d'urgència justificada.  
  
Quart. Funcions  
1. Són funcions del grup de treball les següents:  
a) La implementació i seguiment de l'actualització de l'Estratègia per a la implementació de biomarcadors del Sistema Nacional de Salut a la Comunitat Valenciana.  
b) Proposar la normativa que es considere necessària per a l'adequat desenvolupament d'estes funcions.  
c) Qualsevol altra que se li encomane en relació amb les matèries que li són pròpies.  
2. Per a l'adequat acompliment de les funcions a desenvolupar, es podran establir els equips de treball que es consideren necessaris.  
  
Cinqué. Producció d'efectes  
Esta resolució serà aplicable l'endemà de ser publicada en el Diari Oficial de la Generalitat Valenciana.  
  
València, 13 de gener de 2024.- El conseller de Sanitat: Marciano Gómez Gómez.